भीमाशंकर मंदिर ‘या’ तारखेपासून पुन्हा दर्शनासाठी होणार सुरू! ऑनलाईन पास बंधनकारक; जाणून घ्या नवे नियम

Bhimashankar Temple Reopening Date : बारा ज्योतिर्लिंगांपैकी एक महत्त्वाचं तीर्थक्षेत्र असलेल्या श्री क्षेत्र भीमाशंकर मंदिराबाबत भाविकांसाठी एक अत्यंत मोठी आणि आनंदाची बातमी समोर आली आहे. गेल्या काही महिन्यांपासून बांधकाम आणि नूतनीकरणासाठी बंद असलेलं भीमाशंकर मंदिर येत्या 15 जून 2026 पासून भाविकांना नित्यदर्शनासाठी पुन्हा खुलं करण्यात येणार आहे. सन 2027 मध्ये नाशिक येथे होणाऱ्या सिंहस्थ कुंभमेळ्याच्या पार्श्वभूमीवर भीमाशंकर येथे मोठ्या प्रमाणावर विकासकामं हाती घेण्यात आली असून, मंदिराच्या मुख्य सभामंडपाचं आणि पायरीमार्गाचं काम आता अगदी अंतिम टप्प्यात आलं आहे.

प्रयागराज महाकुंभ 2025 च्या अनुभवाचा विचार करता, 2027 मध्ये होणाऱ्या नाशिक-त्र्यंबकेश्वर सिंहस्थ कुंभमेळ्यासाठी येणाऱ्या भाविकांपैकी लाखो भाविक श्री क्षेत्र भीमाशंकर देवस्थानाला भेट देण्याची दाट शक्यता आहे. या संभाव्य वाढत्या गर्दीचे नियोजन करण्यासाठी आणि भाविकांना आवश्यक पायाभूत सुविधा पुरवण्यासाठी देवस्थान ट्रस्टने 9 जानेवारी 2026 पासून मंदिर दर्शनासाठी तात्पुरतं बंद ठेवण्याचा मोठा निर्णय घेतला होता. या बंदच्या कालावधीला नंतर 31 मे 2026 पर्यंत मुदतवाढ देण्यात आली होती, जेणेकरून बांधकामाचा दर्जा आणि सुरक्षा राखता येईल.

मुख्य मंदिरासमोरील भव्य सभामंडपाचं काम पूर्ण करण्यासाठी सामान्य परिस्थितीत किमान एक वर्षाचा मोठा कालावधी अपेक्षित होता. तथापि, भीमाशंकर संस्थान, स्थानिक ग्रामस्थ, मजूर आणि भाविक यांच्या अभूतपूर्व सहकार्यामुळे तसेच रात्रंदिवस अखंड काम सुरू ठेवण्यात आल्यानं हे महाकाय काम केवळ पाच महिन्यांत पूर्णत्वास येत आहे. या उल्लेखनीय आणि वेगाने झालेल्या कामाबद्दल मंदिर प्रशासन तसेच जिल्हा प्रशासनानं सर्व घटकांचं विशेष आभार मानले आहेत.

हेही वाचा –  मुख्यमंत्री देवेंद्र फडणवीस यांच्या हस्ते श्रीराम अर्बन को-ऑप. बँक लिमिटेडच्या चिंचभवन शाखेचे उद्घाटन

नवे नियम आणि अटी

मुख्य सभामंडपाचे काम 15 जून पर्यंत पूर्ण होणार असून दर्शनबारी उभारणी, परिसर स्वच्छता आणि गर्दी व्यवस्थापनाचे उर्वरित किरकोळ काम जलदगतीने आटोपून बांधकाम साहित्य तिथून हटवले जाणार आहे. त्यानुसार, 15 जून रोजी मंदिर सुरू होणार असून प्रशासनानं दर्शनासाठी खालील नियमावली जाहीर केली आहे:

अधिकृत संकेतस्थळ : मंदिर व्यवस्थापन समितीच्या  https://shreebhimashankar.com या अधिकृत वेबसाईटवर भाविकांना सर्व माहिती मिळेल.

ऑनलाईन नोंदणी : 5 जून 2026पासून भाविकांसाठी दर्शनाची ऑनलाईन नोंदणी (Online Registration) प्रक्रिया वेबसाईटवर उपलब्ध करून दिली जाईल.

मर्यादित प्रवेश : गर्दीचे नियंत्रण करण्यासाठी सुरुवातीला प्रतिदिन केवळ 1000 भाविकांनाच दर्शनासाठी मंदिरात प्रवेश दिला जाणार आहे.

पारदर्शक यादी : नोंदणी केलेल्या सर्व भाविकांची यादी माहितीसाठी संकेतस्थळावर सर्वांना पाहण्यासाठी उपलब्ध राहील.

दर्शनाची वेळ : 15 जून ते 30 जून 2026 या सुरुवातीच्या कालावधीत दररोज सकाळी 7.00 ते 11.00 या वेळेतच दर्शन सुविधा सुरू राहील.

ओळखपत्र अनिवार्य : ऑनलाईन नोंदणी केलेल्या भाविकांनी दर्शनासाठी येताना आपले अधिकृत व वैध ओळखपत्र सोबत आणणे सक्तीचे राहील.

भीमाशंकर देवस्थान ट्रस्ट, जिल्हा प्रशासन, पोलीस प्रशासन आणि स्थानिक प्रशासनाने भाविकांना तसेच स्थानिक नागरिकांना या नियमांचे गांभीर्य लक्षात घेण्याचे आवाहन केले आहे. दर्शनासाठी येताना ऑनलाईन पास आणि ओळखपत्र सोबत ठेवून प्रशासनाला पूर्ण सहकार्य करावे, जेणेकरून कोणाचीही गैरसोय होणार नाही, अशी विनंती मंदिर प्रशासनाकडून करण्यात आली आहे.